EUROPA-KOMMISSIONEN Bruxelles, den 8.11.2018 COM(2018) 735 final RAPPORT FRA KOMMISSIONEN TIL EUROPA-PARLAMENTET OG RÅDET om udøvelsen af de delegerede beføjelser, Kommissionen er tillagt i henhold til forordning (EF) nr. 443/2009 om fastsættelse af præstationsnormer for nye personbilers emissioner inden for Unionens integrerede tilgang til at nedbringe CO2-emissionerne fra personbiler og lette erhvervskøretøjer



1. Indledning I Europa-Parlamentets og Rådets forordning (EF) nr. 443/2009 fastsættes mål for de gennemsnitlige CO2-emissioner fra nye personbiler registreret i Unionen, som skal nås ved hjælp af forbedringer i bilteknologien og innovative teknologier. Ved forordning (EF) nr. 443/2009 tillægges Kommissionen beføjelse til at vedtage delegerede retsakter som omhandlet i artikel 14a, stk. 2 med henblik på: ·ændring af bilag II og fastsættelse af nærmere regler om overvågning og rapportering af data om gennemsnitlige emissioner som fastlagt i artikel 8, stk. 9 ·fastsættelse af supplerende regler til forordningen, herunder om fortolkningen af kriterierne for indrømmelse af dispensationer, om indholdet af ansøgninger og om indholdet og vurderingen af programmer til nedbringelse af specifikke CO2 -emissioner som fastlagt i artikel 11, stk. 8 ·ændring af bilag I senest den 31. oktober 2014 (og derefter hvert tredje år) med henblik på justering af værdien M0 til den gennemsnitlige masse af nye personbiler i de foregående tre år som fastlagt i artikel 13, stk. 2 ·ændring af bilag I med henblik på tilpasning af formlerne til at fastsætte de vejledende specifikke CO2-emissioner for personbiler som fastlagt i artikel 13, stk. 7, andet afsnit. 2. Retsgrundlag Kommissionen agter med denne rapport at opfylde de forpligtelser, der er fastlagt i artikel 14a, stk. 2, i forordning (EF) nr. 443/2009. I henhold til denne artikel tillægges Kommissionen beføjelse til at vedtage delegerede retsakter for en femårig periode fra den 8. april 2014. Kommissionen skal også forelægge Europa-Parlamentet og Rådet en rapport om udøvelsen af de delegerede beføjelser, den er tillagt ved nævnte forordning. Rapporten udarbejdes senest ni måneder inden udløbet af den femårige periode, der gælder for delegationen af beføjelserne. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode. 3. Udøvelse af de delegerede beføjelser Ifølge artikel 14a, stk. 2, i forordning (EF) nr. 443/2009 tillægges Kommissionen beføjelse til at vedtage de delegerede retsakter, der er omhandlet i nævnte forordnings artikel 8, stk. 9, artikel 11, stk. 8, artikel 13, stk. 2, tredje afsnit, og artikel 13, stk. 7, andet afsnit. 3.1 I henhold til artikel 8, stk. 9, i forordning (EF) nr. 443/2009 skal Kommissionen ændre bilag II og ved hjælp af delegerede retsakter fastlægge nærmere regler om overvågning og rapportering af data om gennemsnitlige emissioner fra nye personbiler, der er registreret på EU's område. En delegeret retsakt blev vedtaget den 2. juni 2017 og blev forelagt Europa-Parlamentet og Rådet til kontrol. Et af formålene med retsakten var at tilpasse rapporterings- og overvågningskravene til ændringen i den lovpligtige testprocedure for måling af sådanne emissioner (se afsnit 3.4). 3.2 I henhold til artikel 11, stk. 8, i forordning (EF) nr. 443/2009 skal Kommissionen vedtage delegerede retsakter om supplerende regler til forordningen, herunder om fortolkningen af kriterierne for indrømmelse af dispensationer, om indholdet af ansøgninger og om indholdet og vurderingen af programmer til nedbringelse af specifikke CO2-emissioner.